Mehmet Öz

**Mehmet Cengiz Öz** (s. 11. kesäkuuta 1960), on turkkilais-amerikkalainen TV-lääkäri ja republikaanipoliitikko. Hänen televisiossa lääkärinä tekemänsä kannanotot ovat herättäneet keskustelua muun muassa ravintolisien mainosten eettisyydestä ja TV-lääkärien vastuullisuudesta.

## Tausta ja yksityiselämä
Özin vanhemmat muuttivat Turkista Yhdysvaltoihin vuonna 1955. Isä, Mustafa, kasvoi köyhissä oloissa Turkin keskiosissa, mutta ansioitui koulussa ja pääsi stipendin ansiosta Yhdysvaltoihin. Äitinsä Sunan puolelta Öz edustaa Kaukasuksen tšerkesseja, jotka muuttivat 1860-luvulla Osmanien valtakuntaan Venäjän valloitettua näiden kotiseudun.

Mehmet Öz itse on syntynyt Clevelandissa, Ohion osavaltiossa vuonna 1960. Öz kuitenkin kasvoi Philadelphian rajalla Pennsylvaniassa. Hän aloitti lääketieteen opintonsa Harvardissa. Hän siirtyi sittemmin Pennsylvanian yliopistoon. Lääketieteen lisäksi Öz opiskeli myös kauppatieteitä, ja vuonna 1986 hän valmistui tuplamaisteriksi (lääke- ja kauppatiede).

Vuonna 1985 Öz meni naimisiin Lisa Özin (os. Lemole) kanssa, joka on myös toiminut televisiojuontajana. Parilla on neljä lasta.

Uskonnolliselta vakaumukseltaan Öz on suufilainen. Hän on kuvaillut itseään sekä maalliseksi muslimiksi että hengelliseksi. Özin isä oli harras muslimi kun taas äiti oli sekulaarisempi kemalismin kannattaja. Öz puhuu äidinkielenään sekä englantia että turkkia.

### Kansalaisuus
Öz on sekä Yhdysvaltain että Turkin kansalainen. Öz on kertonut viettäneensä kesiä Turkissa nuoruudessaan. Tuolloin hän myös tutustui muihin kuin perinteisen lääketieteen parannuskeinoihin.

Huolimatta siitä, että mikään laki ei estä kaksoiskansalaisia toimimasta senaattoreina, Özin kaksoiskansalaisuus heräti kysymyksen hänen uskollisuudestaan Yhdysvaltoja kohtaan. Kampanjoidessaan vuoden 2022 välivaaleissa Öz lupasi maaliskuussa luopuvansa Turkin kansalaisuudestaan, mikäli tulee valituksi. Öz on kertonut pitäneensä Turkin kansalaisuutensa, koska hänen Turkissa asuva äitinsä sairastaa Alzheimerin tautia ja Öz kertoi hoitavansa tätä.

1980-luvun alussa Öz palveli 60 päivän ajan Turkin maavoimissa, jottei menettäisi Turkin kansalaisuuttaan.

## Ura lääkärinä
Valmistututtuaan lääkäriksi Öz siirtyi Columbian yliopiston alaisuudessa toimivan Presbyterian Hospital -sairaalan (nyk. NewYork-Presbyterian Hospital) tutkijaksi erikoistuen kardiologiaan. Vuonna 1993 hän alkoi toimimaan täyspäiväisenä sydänkirurgina ja hyödyntämään vaihtoehtoista lääketiedettä, kuten hypnoosia ja akupunktiota, potilaidensa hoidossa.

Vuonna 2001 hänet nimitettiin professoriksi. Tän toimi tässä virassa virallisesti vuoteen 2018 asti, kunnes hänestä tuli emeritusprofessori.

Vuonna 2003 Öz perusti säätiön nimeltä HealthCorps, jonka hallituksen puheenjohtajana hän myös toimii ja joka keskittyy amerikkalaisen nuorison terveysongelmiin, erityisesti ylipainoon.

## Ura viihdeteollisuuden parissa
Vuonna 2005 Öz kirjoitti yhdessä Michael F. Roizenin kanssa kirjan nimeltä *YOU: The Owner’s Manual*. Kirjasta tuli todella suosittu, minkä johdosta Oprah Winfrey kutsui kirjailijat ohjelmaansa. Kolme vuotta myöhemmin Öz ja Roizen alkoivat juontamaan päivittäistä radio-ohjelmaa, jossa he tarjosivat terveysneuvontaa.

Öz esiintyi Oprah-ohjelmassa yhteensä 55 jakson verran, kunnes sai oman ohjelman nimeltä *[[The Dr. Oz Show]]* vuonna 2009. Oprah tarjoutui tuottamaan ohjelman omistamansa Harpo Productions -tuotantoyhtiön kautta. Ohjelmaa tehtiin yhteensä 13 tuotantokautta, kunnes se lopetettiin vuonna 2022 Özin pyrkiessä senaattiin. Tilalle tuotiin *The Good Dish* -niminen ruokaohjelma, jonka yhtenä juontajana oli Özin tytär Daphne Öz.

### Senaatin kuulustelu vuonna 2014
Televisiouransa aikana Öz markkinoi lukuisia tuotteita, joista näkyvimmät liittyivät painonpudotukseen. Merkittävällä osalla näistä ei ollut mitään lääketieteellisesti todistettua vaikutusta. Markkinoinnissa korostuivat mm. sanat "ihme" ja "taianomainen". Öz markkinoi mm. vadelmavalmistetta "ykkösihmeeksi pullossa, joka polttaa kehosi rasvan". Kesäkuussa 2014 Yhdysvaltain senaatin kuluttajainsuojasta vastaava valiokunta määräsi Özin kuultavaksi.

Terveystuotteet, joita hän mainitsi nimeltä, herättivät välittömästi suurta kiinnostusta tavallisten ihmisten keskuudessa ja niiden myyntiluvut lähtivät valtavaan nousuun. Tätä alettiin sittemmin kutsua tohtori Öz -ilmiöksi (). Tätä hyödynsivät myös sellaiset huuhaa-tuotteet, joiden teho ei perustu lääketieteelliseen tutkimukseen. Tohtori Öz -ilmiön katsottiin hälventäneen lääketieteen ja viihteen välistä rajaa.

Öz puolustautui senaatin valiokunnan edessä sanomalla, että oli uhri, jonka sanomisia ravintolisiä valmistavat yritykset vääntelivät kuluttajien harhaanjohtamiseksi. Lisäksi Öz sanoi, että on tottunut käyttämään värikästä kieltä puhuessaan terveystuotteista. Valiokunta kuitenkin katsoi Özin olevan osasyyllinen harhaanjohtavassa markkinoinnissa.

## Poliittinen ura
Vuonna 2018 presidentti Donald Trump nimitti Özin presidentin urheilu-, terveys- ja ravitsemusneuvostoon kahdeksi vuodeksi. Özin nimitys uusittiin vuonna 2020 Trumpin presidenttikauden lopulla. Maaliskuussa 2022 presidentti Joe Biden pyysi Özia eroamaan, koska tämä oli ehdolla Yhdysvaltain senaatin vaaleissa.

Marraskuussa 2021 Öz ilmoitti lähtevänsä ehdolle Yhdysvaltain senaatinvaaleissa, jossa Pennsylvanian toinen senaattorin paikka olisi tarjolla. Hänen mukaansa liittovaltion toiminta koronaviruspandemian aikana ei ollut kehuttavaa, ja hän lupasi korjata järjestelmän. Lähtiessään ehdokkaaksi Öz myös lopetti uransa viihdeteollisuuden parissa keskittyäkseen politiikkaan.

Özin asuinpaikka, joka vaikuttaa hänen poliittisiin oikeuksiinsa, on ollut epäselvä. Joulukuussa 2020 Özin kerrottiin olevan Pennsylvanian asukas, joka asui appivanhempiensa omistamassa talossa Montgomeryn piirikunnassa. Özin kerrottiin maksavan asunnosta "markkinahintaista" vuokraa. Tätä ennen Öz asui New Jerseyn puolella yli 30 vuoden ajan. Hän on rekisteröitynyt äänestäjäksi Pennsylvaniassa, ja hänellä on myös osavaltion myöntämä ajokortti. Pennsylvanian laki vaatii, että äänestäjäksi rekisteröityvä osoittaa aikomusta asettua siihen vaalipiiriin, jossa hän suunnittelee äänestävänsä.

Öz voitti republikaanien esivaalit kesäkuussa 2022 ja oli jo pari kuukautta aikaisemmin saanut entisen presidentin Donald Trumpin julkisen tuenilmauksen. Demokraatit valitsivat omaksi ehdokkaakseen Pennsylvanian silloisen varakuvernöörin, John Fettermanin. Fetterman voitti vaalit saatuaan 51,25 % äänistä.

Hävittyään vaalit Öz soitti Fettermanille seuraavana päivänä ja onnitteli tätä vaalivoiton johdosta, mitä kummaksuttiin, koska Trumpin tukemat ehdokkaat ovat yleensä kiistäneet vaalien tulokset tappionsa jälkeen.

### Poliittisia kantoja
Vuonna 2007 Öz kuvaili olevansa maltillinen republikaani, ja kertoi poliittisiksi esikuvikseen Arnold Schwarzeneggerin ja Theodore Rooseveltin.

Öz on kertonut kannattavansa kannabiksen lääketieteellistä käyttöä. Hän kertoi Larry Kingin haastattelussa muuttaneensa kantaansa kannabiksen suhteen erittäin kielteisestä huomattavasti sallivampaan suuntaan. Kannabiksen viihdekäytön laillistamista hän ei kuitenkaan kannata.

Lokakuussa 2022 Öz kertoi, ettei kannata liittovaltion tasoista lainsäädäntöä aborttioikeuden kohdalla. Sen sijaan hänen mukaansa päätös kuuluu "naisille, lääkäreille ja paikallisille poliittisille johtajille".

## Omaisuus
Yhdessä vaimonsa kanssa Öz omistaa väitetysti kymmenen kiinteistöä Yhdysvaltain itärannikolla ja Turkissa. Näihin kuuluivat 830-neliöinen kartano ja kerrostaloasunto New Jerseyssa, 650-neliöinen omakotitalo Pennsylvaniassa, kaksi kerrostaloasuntoa Manhattanilla, merenrantakartano ja maatila Floridassa, kaksi asuinrakennusta Sariyerissa sekä yksi opiskelija-asunto Konyassa.

Özin omaisuuden arvo liikkuu 100–315 miljoonan dollarin välillä.

## Kunnianosoituksia

* Maailman 500 vaikutusvaltaisinta muslimia (2022)
* Maailman 100 vaikutusvaltaisinta ihmistä (*[[Time|TIME]]*, 2008)
*  Ellis Islandin kunniamitali (USA, 2008)

## Lähteet